### NN 39/2017 (21.4.2017.), Pravilnik o postupanju s privremeno oduzetim predmetima, domaćim ili stranim sredstvima plaćanja, vrijednosnicama i dokumentacijom

Ministarstvo financija

847

Na temelju članka 13. stavka 8. Zakona o Poreznoj upravi (»Narodne novine« broj 115/16.) ministar financija donosi

PRAVILNIK

O POSTUPANJU S PRIVREMENO ODUZETIM PREDMETIMA, DOMAĆIM ILI STRANIM SREDSTVIMA PLAĆANJA, VRIJEDNOSNICAMA I DOKUMENTACIJOM

I. OPĆE ODREDBE

Članak 1.

Ovim Pravilnikom propisuju se načini postupanja s privremeno oduzetim predmetima, domaćim ili stranim sredstvima plaćanja, vrijednosnicama i dokumentacijom u postupcima koje vodi Ministarstvo financija, Porezna uprava (u daljnjem tekstu: Porezna uprava) iz nadležnosti primjene poreznih i s njima povezanih propisa.

Članak 2.

Službenici Porezne uprave koji obavljaju poslove poreznog nadzora, službenici koji obavljaju poslove suzbijanja poreznih prijevara, te službenici Samostalnog sektora za financijske istrage ovlašteni su privremeno oduzeti predmete, domaća ili strana sredstva plaćanja, vrijednosnice i dokumentaciju (u daljnjem tekstu: predmeti) koji mogu u prekršajnom ili kaznenom postupku poslužiti kao dokaz.

Članak 3.

(1) Osobi kojoj su privremeno oduzeti predmeti u postupku iz članka 2. ovoga Pravilnika ovlašteni službenik Porezne uprave izdaje potvrdu o privremenom oduzimanju predmeta.

(2) Potvrda iz stavka 1. ovoga članka sadržava:

– pravnu osnovu (članak, stavak i naziv propisa) temeljem koje je privremeno oduzet predmet,

– podatke o ovlaštenom službeniku (službenicima) koji je izvršio privremeno oduzimanje predmeta,

– podatke o osobi kojoj se privremeno oduzimaju predmeti,

– mjesto i vrijeme privremenog oduzimanja predmeta,

– podatke o predmetu i opis značajki predmeta, osobito onih koje omogućuju pouzdanu identifikaciju predmeta kao što su vrsta, količina, serijski broj, naziv, identifikacijska oznaka, iznos, valuta i druga značajna svojstva,

– podatke o postupanju s privremeno oduzetim predmetima odnosno podatke o preuzimanju na čuvanje, vremenu preuzimanja i službeniku koji preuzima privremeno oduzete predmete na čuvanje te vremenu vraćanja i osobi kojoj se vraćaju privremeno oduzeti predmeti.

(3) Potvrdu iz stavka 1. ovoga članka, potpisuje:

– kod oduzimanja predmeta: osoba kojoj se privremeno oduzimaju predmeti i ovlašteni službenik koji je proveo radnju privremenog oduzimanja predmeta,

– kod predaje privremeno oduzetih predmeta na čuvanje: ovlašteni službenik koji predaje privremeno oduzete predmete na čuvanje i službenik koji ih prima na čuvanje,

– kod vraćanja privremeno oduzetih predmeta: službenik koji vraća privremeno oduzete predmete i osoba kojoj se vraćaju privremeno oduzeti predmeti.

(4) Na potvrdi iz stavka 1. ovog članka ne smije se ništa precrtavati niti naknadno dodavati.

(5) Potvrda se izdaje u tri (3) istovjetna primjerka, od kojih se jedan (1) uručuje osobi kojoj su privremeno oduzeti predmeti, jedan (1) se prilaže uz zapisnik o preuzimanju predmeta, a jedan (1) primjerak ostaje u spisu za potrebe postupka.

II. PREUZIMANJE, SMJEŠTAJ, ČUVANJE, PRODAJA I BESPLATNA DODJELA PREDMETA

Članak 4.

(1) Za preuzimanje, smještaj, čuvanje, prodaju i besplatnu dodjelu privremeno oduzetih predmeta nadležna je ustrojstvena jedinica Porezne uprave prema mjestu privremenog oduzimanja predmeta (u daljnjem tekstu: nadležna ustrojstvena jedinica).

(2) Čelnik nadležne ustrojstvene jedinice imenuje jednog ili više službenika koji obavljaju sljedeće poslove:

– preuzima predmete

– organizira skrb o predmetima

– izdaje predmete ovlaštenom službeniku

– vraća predmete osobi kojoj su oduzeti

– vodi evidenciju

– obavlja druge poslove po nalogu nadređenoga službenika, a vezano uz postupanje s privremeno oduzetim predmetima.

(3) O preuzimanju predmeta službenik iz stavka 2. ovoga članka sastavlja zapisnik koji sadržava sljedeće podatke:

– o osobi od koje su predmeti oduzeti, ovlaštenom službeniku od kojeg se preuzimaju predmeti na čuvanje, o službeniku koji prima predmete na čuvanje,

– mjestu i vremenu preuzimanja predmeta,

– o potvrdi o privremenom oduzimanju predmeta,

– koji omogućuju identificiranje predmeta, s kratkim navođenjem stanja privremeno oduzetih predmeta.

(4) Zapisnik potpisuje ovlašteni službenik koji je predao predmete na čuvanje i službenik koji je preuzeo predmete na čuvanje.

(5) U postupku preuzimanja, smještaja, čuvanja, prodaje i besplatne dodjele privremeno oduzetih predmeta, nadležna ustrojstvena jedinica postupit će u skladu s načelom ekonomičnosti.

Članak 5.

(1) O radnjama iz članka 4. ovoga Pravilnika u nadležnoj ustrojstvenoj jedinici Porezne uprave vodi se evidencija s ciljem praćenja kretanja predmeta te osiguranja njihove istovjetnosti do završetka postupka iz članka 2. ovoga Pravilnika.

(2) Evidencija iz stavka 1. ovog članka mora sadržavati sljedeće podatke:

– ime i prezime/naziv, mjesto stanovanja/sjedište te OIB osobe kojoj je predmet oduzet,

– mjesto, datum i vrijeme privremenog oduzimanja,

– klasa i datum izdavanja potvrde o privremenom oduzimanju predmeta,

– opis privremeno oduzetog predmeta (vrsta, količina, serijski broj, naziv, identifikacijska oznaka, iznos, valuta i druga značajna svojstva),

– naziv ustrojstvene jedinice te ime i prezime ovlaštenog službenika koji je izvršio privremeno oduzimanje predmeta,

– ime i prezime službenika koji prima na čuvanje privremeno oduzete predmete,

– datum preuzimanja,

– ime i prezime službenika koji je vratio predmet osobi od koje je oduzet,

– datum povrata predmeta i

– razlog povrata predmeta, klasa, datum odluke te datum pravomoćnosti odluke nadležnog tijela.

Članak 6.

(1) S privremeno oduzetim predmetima, do pravomoćnosti odluke nadležnog tijela, Porezna uprava ne smije raspolagati na način da iste uništi, proda, preda, daruje ili slično.

(2) Iznimno od odredbe iz stavka 1. ovoga članka, privremeno oduzeti predmeti mogu biti prodani neposrednom pogodbom ili besplatno dodijeljeni ako predstoji opasnost od njihova propadanja ili znatnog gubitka vrijednosti.

(3) Predmetima iz stavka 2. ovoga članka osobito se smatraju biljke, životinje, hrana, druga lako pokvarljiva roba, roba kojoj je propisom ograničen rok uporabe ili roba za koju postoje drugi osobito opravdani razlozi.

(4) Privremeno oduzeti predmeti iz stavka 3. ovoga članka mogu se besplatno dodijeliti prije provedbe postupka prodaje neposrednom pogodbom tijelima državne vlasti, jedinicama lokalne i područne (regionalne) samouprave, te javnim ustanovama.

(5) Ako postupak prodaje iz stavka 2. ili besplatne dodjele iz stavka 4. ovog članka nije uspio, privremeno oduzeti predmeti uništit će se o trošku Porezne uprave.

(6) Ako privremeno oduzeti predmeti predstavljaju izravnu opasnost za zdravlje i život ljudi te zaštitu prirode i okoliša i nije ih moguće čuvati na odgovarajući način, uništit će se na neškodljiv način pod nadzorom nadležnog tijela sukladno posebnim propisima o trošku Porezne uprave.

(7) O radnjama iz stavka 2., 4., 5. i 6. ovoga članka odluku donosi povjerenstvo koje imenuje čelnik nadležne ustrojstvene jedinice.

Neposredna pogodba

Članak 7.

(1) Privremeno oduzeti predmeti iz stavka 2. i 3. članka 6. ovoga Pravilnika prodaju se neposrednom pogodbom, a u postupku prodaje oduzetih predmeta kao ponuditelji mogu sudjelovati pravne i fizičke osobe koje obavljaju registriranu djelatnost.

(2) Prodaja neposrednom pogodbom obavlja se između kupca, s jedne strane i Porezne uprave, s druge strane. Kupac uplaćuje ukupnu cijenu na račun Državnog proračuna Republike Hrvatske.

(3) U postupku prodaje neposrednom pogodbom oduzeti predmeti ne mogu se prodati ispod 1/3 tržišne cijene takvih predmeta na domaćem tržištu.

(4) Kupac preuzima predmete po uplati ukupnog iznosa cijene.

(5) Nije dopušteno obročno plaćanje cijene.

(6) O postupku prodaje službenik sastavlja zapisnik u koji upisuje podatke o predmetu prodaje, jediničnoj mjeri, količini, pojedinačnoj i ukupnoj cijeni za predmet te kupcu predmeta.

(7) Sredstva ostvarena prodajom privremeno oduzetih predmeta, po pravomoćnosti odluke nadležnog tijela o trajnom oduzimanju, umanjena za troškove čuvanja i prodaje, prihod su državnog proračuna Republike Hrvatske.

III. POSEBNE ODREDBE O PREUZIMANJU I ČUVANJU

Članak 8.

(1) Čelnik nadležne ustrojstvene jedinice određuje zgradu i prostoriju u kojoj se čuvaju privremeno oduzeti predmeti.

(2) Ključ od prostorije u kojoj se čuvaju privremeno oduzeti predmeti imaju službenici iz članka 4. stavka 2. ovoga Pravilnika.

(3) Nadležna ustrojstvena jedinica može predmete velike vrijednosti i predmete koji su neprikladni za čuvanje u prostoru iz stavka 1. ovoga članka povjeriti na čuvanje drugom tijelu ili osobi, a o čemu odluku donosi čelnik nadležne ustrojstvene jedinice.

Članak 9.

(1) Službenik iz članka 4. stavka 2. ovoga Pravilnika dužan je provjeriti ukupni iznos novca i naziv države u kojoj valuta vrijedi kao zakonsko sredstvo plaćanja odnosno valutu prema potvrdi o privremenom oduzimanju predmeta.

(2) Domaća i strana sredstva plaćanja privremeno oduzeta u postupku iz članka 2. ovoga Pravilnika uplaćuju se odmah na račun Državnog proračuna Republike Hrvatske.

(3) Po pravomoćnosti odluke nadležnog tijela o trajnom oduzimanju, sredstava plaćanja postaju prihod Državnog proračuna Republike Hrvatske.

Članak 10.

(1) Vrijednosni papiri primaju se na čuvanje uz navođenje u zapisniku slijedećih podataka: država u kojoj je vrijednosni papir izdan, ime i naziv izdavatelja te oznaka serijskog broja vrijednosnog papira.

(2) Vrijednosni papiri čuvaju se u sefu.

Članak 11.

(1) Dragocjenosti će se prilikom predaje na čuvanje u zapisniku popisati po komadima, serijskom i drugom broju ako postoji na predmetu, kakvoći, količini, težini, obliku, boji, drugoj oznaci ako postoji i slično.

(2) Dragocjenosti se čuvaju u sefu.

Članak 12.

Dokumentacija, spisi i ostale isprave koji se privremeno oduzimaju na čuvanje se predaju službeniku iz članka 4. stavka 2. ovoga Pravilnika te se u zapisnik navodi njihovo svojstvo, izdavatelj, datum i mjesto izdavanja te drugi podaci.

IV. VRAĆANJE PRIVREMENO ODUZETIH PREDMETA

Članak 13.

(1) Ako je nadležna ustrojstvena jedinica Porezne uprave u provedenom poreznom postupku, upravno tijelo u upravnom postupku ili pravosudno tijelo u pravosudnom postupku donijelo odluku da se privremeno oduzeti predmeti od strane Porezne uprave vrate osobi kojoj su oduzeti, tada nadležna ustrojstvena jedinica predaje odnosno povrat istih obavlja na temelju te odluke.

(2) Troškovi nastali preuzimanjem, prikupljanjem, čuvanjem i prodajom predmeta iz stavka 1. ovoga članka namiruju se iz sredstava Porezne uprave.

(3) Iznimno od odredbe stavka 1. ovoga članka, ako su privremeno oduzeti predmeti prodani u skladu sa člankom 6. stavkom 2. ovoga Pravilnika, iznos ostvaren prodajom vratiti će se osobi kojoj su isti oduzeti.

V. ZAVRŠNE ODREDBE

Članak 14.

Na predmete koji su po pravomoćnoj odluci nadležnog tijela trajno oduzeti, primjenjuju se propisi koji reguliraju način postupanja s trajno oduzetim predmetima.

Članak 15.

Odredbe ovoga Pravilnika primjenjuju se na postupke započete nakon stupanja na snagu ovoga Pravilnika.

Članak 16.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 471-02/16-01/1314
 Urbroj: 513-07-21-04/17-18
 Zagreb, 14. ožujka 2017.

Ministar financija
 dr. sc. Zdravko Marić, v. r.